Калі, блукаючы па Мінску, крыху адступіць убок з праспекта Незалежнасці, дык у лабірынце аднаго з мінскіх двароў, побач са старым тралейбусным дэпо, можна патрапіць у вір кніг, ідэй, гутарак, імпрэзаў. У белым кампактным будынку, сярод вузкіх калідорчыкаў і ўтульных залаў — месца сустрэчы літаратараў і чытачоў, крытыкаў і фанатаў. Незалежная грамадская пляцоўка, дзе адбываецца абмен думкамі паміж творчымі людзьмі, — і не толькі. Гэта — Літаратурны Дом Ловінаў. Кнігарня, выдавецтва, друкарня, грамадская арганізацыя.